Document ID: 32014R0530

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 530/2014 ΤΗΣ ΕΠΙΤΡΟΠΉΣ
της 12ης Μαρτίου 2014
που συμπληρώνει την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την περαιτέρω συγκεκριμενοποίηση των σημαντικών εκθέσεων και των ορίων για τις εσωτερικές προσεγγίσεις του ειδικού κινδύνου στο χαρτοφυλάκιο συναλλαγών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 77 παράγραφος 4 τρίτο εδάφιο,
Εκτιμώντας τα ακόλουθα:
(1)
Το άρθρο 77 παράγραφος 3 της οδηγία 2013/36/ΕΕ αναφέρεται αποκλειστικά σε «χρεωστικούς τίτλους»· επομένως, τα μέσα μετοχικού κεφαλαίου στο χαρτοφυλάκιο συναλλαγών δεν θα πρέπει να συμπεριλαμβάνονται στην εκτίμηση της σημαντικότητας του ειδικού κινδύνου.
(2)
Η σημαντικότητα, σε απόλυτες τιμές, των εκθέσεων σε ειδικό κίνδυνο θα πρέπει να μετράται με την εφαρμογή των τυποποιημένων κανόνων για τον υπολογισμό των καθαρών θέσεων των χρεωστικών τίτλων. Στην εκτίμηση αυτή θα πρέπει να λαμβάνονται υπόψη τόσο οι θετικές όσο και οι αρνητικές καθαρές θέσεις, υπολογιζόμενες σύμφωνα με το άρθρο 327 παράγραφος 1 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2), αφού δοθεί αναγνώριση αντισταθμίσεων που παρέχονται από πιστωτικά παράγωγα, σύμφωνα με τα άρθρα 346 και 347 του κανονισμού (ΕΕ) αριθ. 575/2013.
(3)
Το άρθρο 77 παράγραφος 3 πρώτο εδάφιο της οδηγίας 2013/36/ΕΕ, που καλύπτει τον ειδικό κίνδυνο στο χαρτοφυλάκιο συναλλαγών, αναφέρεται σε «μεγάλο αριθμό σημαντικών θέσεων σε χρεόγραφα διαφορετικών εκδοτών». Επομένως, με τους παρόντες κανόνες καθορίζεται όριο σημαντικότητας των μεγάλων αριθμών σημαντικών θέσεων σε χρεόγραφα διαφορετικών εκδοτών, σύμφωνα με το άρθρο 77 παράγραφος 4 της εν λόγω οδηγίας.
(4)
Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Τραπεζών στην Επιτροπή.
(5)
Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων, στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμός των «εκθέσεων σε ειδικό κίνδυνο που είναι σημαντικές σε απόλυτες τιμές», σύμφωνα με το άρθρο 77 παράγραφος 4 της οδηγίας 2013/36/ΕΕ
Η έκθεση ενός ιδρύματος σε ειδικό κίνδυνο χρεωστικών τίτλων θεωρείται σημαντική σε απόλυτες τιμές, όταν το άθροισμα όλων των καθαρών θετικών και των καθαρών αρνητικών θέσεων, όπως ορίζεται στο άρθρο 327 του κανονισμού (ΕΕ) αριθ. 575/2013, είναι μεγαλύτερο από 1 000 000 000 ευρώ.
Άρθρο 2
Ορισμός των «μεγάλων αριθμών σημαντικών θέσεων σε χρεόγραφα διαφορετικών εκδοτών», σύμφωνα με το άρθρο 77 παράγραφος 4 της οδηγίας 2013/36/ΕΕ
Το χαρτοφυλάκιο ειδικού κινδύνου ενός ιδρύματος θεωρείται ότι περιλαμβάνει μεγάλο αριθμό σημαντικών θέσεων σε χρεόγραφα διαφορετικών εκδοτών, όταν το χαρτοφυλάκιο περιλαμβάνει περισσότερες από 100 θέσεις, εκάστη των οποίων είναι μεγαλύτερη από 2 500 000 ευρώ, είτε οι εν λόγω θέσεις είναι καθαρές θετικές ή καθαρές αρνητικές, όπως ορίζεται στο άρθρο 327 του κανονισμού (ΕΕ) αριθ. 575/2013.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαρτίου 2014.

Labels: 2
11